laion/Wikipedia-Exotic huggingface dataset:
გოჯონგი (კორეის იმპერატორი)

გოჯონგი (დ. 8 სექტემბერი, 1852 — გ. 21 იანვარი, 1919) — ჯოსონის დინასტიის ოცდამეერთე მეფე და კორეის იმპერიის პირველი მეფე. იგი ტახტზე ავიდა 1863 წელს ჯერ კიდევ პატარა ასაკში. მას მამამისი ჰეუნგსეონ დაევონგუნი ასწავლიდა მართვას მანამ სანამ იგი გახდა სრულწლოვანი. ჰეუნგსეონ დაევონგუნი იყო იზოლაციის ერთ-ერთი მომხრე და კათოლიკეების დევნის ინსტრუმენტი. მე-19 საუკუნის დაპირისპირება კორეასა და იაპონიას შორის გამოიხატა სინო-იაპონიის ომში, რომელიც კორეის ნახევარ კუნძულზეც მიმდინარეობდა. ამის შემდეგ კი ჯოსონის დინასტიამ ხელი მოაწერა „განგვას ხელშეკრულებას“. იაპონიამ დაიკავა კორეის ტერიტორიის გარკვეული ნაწილი თევზის, რკინის სბადოებისა და სხვა ბუნებრივი აირის ძებნაში. რაც შემდეგ იქცა იაპონიის ეკონომიკურად გაძლიერების მიზეზად.საფრანგეთი კამპანიამ კორეის წინააღმდეგ, აშშ ექსპედიციებმა კორეის ნახევარ კუნძულზე და იაპონიის ნაგავსაყრელის ინციდენტმა დიდი გავლენა იქონია მაღალჩინოსნებზეც, მათ შორის მეფე გოჯონგზეც. მეფე გოჯონგმა იყიდა იარაღით აღჭურვილი ჯარი, ასევე ძველი არმია ხმლითა და ისრებით აღჭურვილი. საბოლოოდ უხერხული, ხელფასის და პრესტიჟის დაკარგვის შედეგად ჰეუნგსეონ დაევონგუნს წართმეული ძალაუფლება დაუბრუნდა. მაგრამ მალევე ჩინური ჯარის გენერალმა იუანი შიკაიმ ჰეუნგსეონი გაიტაცა და ჩინეთში წაიყვანა რამაც კორეის მმართველობაში ჩინეთის ჩართვა გამოიწვია. 1904-05 წლებში იაპონურმა სამხედროებმა რუსეთ-იაპონიის ომში წარმატებული გამარჯვება მოიპოვეს. 1905 წლის პროტექტორატის ხელშეკრულებამ კორეასა და იაპონიას შორის, კორეას დამოუკიდებლობა მოუპოვა.გოჯონგმა ჰააგის სამშვიდობო კონვენციის წარმომადგენლებს თავისი წარმომადგენლობა გაუგზავნა რათა დაემტკიცებინათ კორეის სუვერენიტეტი კიდევ ერთხელ.იაპონიის დელეგაციის შედეგად კორეელები ვერ შეხვდნენ ჰააგის კონვენციის წარმომადგენლებს, მაგრამ კორეის წარმომადგენლებმა არ დათმეს და ინტერვიუ ჩაატარეს სხვადასხვა გაზეთის რედაქციაში. 1910 წლის 22 აგვისტოს კორეა ანექსიამ მოიცვა იაპონია-კორეის ანექსიის ხელშეკრულების გამო, რომელზეც ხელისმოწერა ყოფილ მეფე გოჯონგს აიძულეს დოკსუს სასახლეში. გოჯონგი — სტატია ენციკლოპედია ბრიტანიკიდან (ინგლისური)
ინგა გიორგობიანი

ინგა დურმიშხანის ასული გიორგობიანი (დ. 21 ნოემბერი, 1968, თბილისი) — ქართველი სპორტსმენი (აკრობატიკა, ქალთა სამეული); საბჭოთა კავშირის სპორტის დამსახურებული ოსტატი (1990). დაამთავრა თბილისის სახელმწიფო უნივერსიტეტი 1991 წელს. მსოფლიოსა და ევროპის აბსოლუტური ჩემპიონი (1988); მსოფლიოსა და ევროპის ჩემპიონი (1990). სსრკ ექვსგზის (1985–1990) ჩემპიონი (სამგზის აბსოლუტური), სსრკ თასის ორგზის მფლობელი (1988, 1990). გამოდიოდა სამეულში ნ. ანისიმოვასთან და ს. მაკარიჩევასთან ერთად, შემდეგ — ნ. ანისიმოვასთან და ი. ოვოიანთან ერთად. 2004 წელს აირჩიეს საქართველოს ტანვარჯიშის სახეობათა ფედერაციის ვიცე-პრეზიდენტად. ენციკლოპედია „საქართველო“, ტ. 2, თბ., 2012. — გვ. 34. ინგა გიორგობიანი — საქართველოს ბიოგრაფიული ლექსიკონი ინგა გიორგობიანი[მკვდარი ბმული] — ქართული სპორტი
ოთარ გიორგობიანი

ოთარ ლეონტის ძე გიორგობიანი (დ. 12 აპრილი, 1926, თბილისი — გ. 24 ნოემბერი, 2005, იქვე) — ქართველი ეკონომისტი; ეკონომიკურ მეცნიერებათა დოქტორი (1991), პროფესორი (1994), საქართველოს დამსახურებული ეკონომისტი (1987). 1959 წელს დაამთავრა საქართველოს სუბტროპიკული მეურნეობის ინსტიტუტის ტექნოლოგიის ფაკულტეტი. 1952 წლიდან იყო სხვადასხვა სახელმწიფო და სამეურნეო თანამდებობებზე. 1973–1988 წლებში მუშაობდა ეკონომიკის, დაგეგმვისა და მართვის სამეცნიერო-კვლევით ინსტიტუტში (ახლანდ. თსუ პაატა გუგუშვილის სახ. ეკონომიკის ინსტიტუტი) განყოფილების გამგედ; 1988–2000 წლებში — აგროსამრეწველო კომპლექსის ეკონომიკისა და მართვის სამეცნიერო-კვლევითი ინსტიტუტის (ახლანდ. საქართველოს სოფლის მეურნეობის მეცნიერებათა აკადემია) დირექტორის მოადგილედ. ძირითად საქმიანობასთან ერთად ეწეოდა პედაგოგიურ მოღვაწეობას სხვადასხვა უმაღლეს სასწავლებელში. მისი სამეცნიერო შრომები ეხება კვების მრეწველობის ეკონომიკურ საკითხებს. დაჯილდოებულია ღირსების ორდენით (1999). ენციკლოპედია „საქართველო“, ტ. 2, თბ., 2012. — გვ. 34-35. ოთარ გიორგობიანი — საქართველოს ბიოგრაფიული ლექსიკონი
გიორგწმინდის არქეოლოგიური ძეგლები

გიორგწმინდის არქეოლოგიური ძეგლები — სხვადასხვა დროის არქეოლოგიური ძეგლები აღმოსავლეთ საქართველოში, ისტორიულ ხევსურეთში. მდებარეობს სოფ. გიორგწმინდის (დუშეთის მუნიციპალიტეტი) მიდამოებში. გიორგწმინდის სამხრეთ-აღმოსავლეთით, მდ. გიორგწმინდისწყლის (არღუნის მარცხენა შენაკადი) მარჯვენა ნაპირზე, ადგილ ნასისხლართან მდებარეობს ძვ. წ. III ათასწლეულის I ნახევრის ნამოსახლარი. გამოვლენილია 2 კულტურული ფენა. მოპოვებულია კერამიკული ნაწარმის ფრაგმენტები და ცხოველთა ძვლების ნაშთები. სოფლის სამხრეთ-აღმოსავლეთით, მდ. არღუნისა და გიორგწმინდისწყლის შესართავთან, ციხეთგორად წოდებულ ადგილზე, გამოვლენილია ძვ. წ. III ათასწლეულის შუა ხანის სამაროვანი. რამინ რამიშვილის ხელმძღვანელობით გათხრილია ორ- და სამიარუსიანი ქვის მშრალი წყობით ნაგები ინდივიდუალური და კოლექტიური სამარხები. აქ აღმოჩენილი მასალა (თიხის ჭურჭელი, ლითონის, ძვლის, სარდიონისა და მინისებური პასტის ნაკეთობანი) ახლოს დგას საქართველოს ტერიტორიაზე გათხრილ მტკვარ-არაქსის კულტურის ძეგლებთან (სამშვილდე, ამირანის გორა), აგრეთვე ჩრდილოეთ კავკასიაში მოპოვებულ მასალასთან. სოფ. გიორგწმინდის მოპირდაპირე ქედზე მდებარეობს გვიანდელი შუა საუკუნეების, ფიქლის მშრალი წყობით ნაგები 2 მიწისზედა აკლდამა და 1 აკლდამის ნაშთი. სოფლის სამხრეთ-აღმოსავლეთით, მდ. არღუნისა და გიორგწმინდისწყლის შესართავთან ე. წ. „ქავის გორაზე“ მდებარეობს განვითარებული შუა საუკუნეების საგინას ციხე: ოთხკუთხა კოშკის ნაშთი და მის გარშემო მდებარე ნასახლარი. სოფლის ახლოს, ციხეთგორის ქედზე, არის გვიანდელი შუა საუკუნეების სალოცავი („ხატი“), ე. წ. „შარის ყარაული“. იგი საფეხურებიანი გადახურვის მქონე, ქვის მშრალი წყობით ნაგები საზარე კოშკია. გოგოჭური, გ., ენციკლოპედია „საქართველო“, ტ. 2, თბ., 2012. — გვ. 35. ბარდაველიძე ვ., აღმოსავლეთ საქართველოს მთიანეთის ტრადიციული საზოგადოებრივ-საკულტო ძეგლები, ტ. 2, თბ., 1982. Рамишвили Р.М., Джорбенадзе В.А., Маргвелашвили М.Г., Работы Жинвальской комплексной экспедиции, წგ.: Археологические открытия 1985 года, М., 1987.
თავი ბეგარა

„თავი ბეგარა“ — მიწაზე დადებული ნატურალური გადასახადის ძირითადი სახეობა ფეოდალურ საქართველოში. იგი განსაზღვრული იყო მიწის ოდენობით და გლეხების ეკონომიკური შესაძლებლობით. „თავი ბეგარის“ რაობა და რაოდენობა თითოეული გლეხისათვის ინდივიდუალური იყო და მებეგრე გლეხის აუცილებელ გადასახადს წარმოადგენდა. იგი არ ევალებოდა მსახურთა ნაწილს და გააზატებულ გლეხებს. დასავლეთ საქართველოს საბეგრო ნუსხებში თავში დასახელებული იყო უსახელო ბეგარა. იგი შეიძლებოდა ყოფილიყო: ღორი (მოგვიანებით საკლავი, როგორც ღორი, ასევე ძროხა), ქათამი, ღვინო, ღომი, პური და სხვ. სამეგრელოში „თავი ბეგარა“ XIX საუკუნის შუა ხანებშიაც არის დადასტურებული. მეგრელაძე, დ., ენციკლოპედია „საქართველო“, ტ. 3, თბ., 2014.
ერეკლე II-ის გირავნობის კანონი

გირავნობის კანონი — ქართლ-კახეთის მეფე ერეკლე II-ის საგანგებო დადგენილება, აღა-მაჰმად-ხანისაგან 1795 წელს აოხრებული თბილისის აღდგენითი ღონისძიებების ნაწილი. კანონი აწესრიგებდა კრწანისის ბრძოლის შემდეგ განადგურებულ თბილისში წარმოშობილ სადავო საკითხებს დაგირავებული სახლებისა და დუქნების თაობაზე. კანონი ერეკლემ გამოსცა ქალაქის მოხელეთა „თანდასწრებით“, ითვალისწინებდა სახლის დამგირავებლის ვალის შემცირებას 1/4-ით. დამწვარი დაგირავებული დუქანი მოგირავნეს (კრედიტორს) უნდა აღედგინა, ხოლო დამგირავებელს სესხი სრულად გაესტუმრებინა. ფურცელაძე, დ., ენციკლოპედია „საქართველო“, ტ. 2, თბ., 2012. ნადარეიშვილი გ., გირავნობა გვიანი შუა საუკუნეების ქართული სამართლის მიხედვით[მკვდარი ბმული],. ჟურ. „ალმანახი”, №14, თბ., 2000 გვ. 84-86.
პილასტრი

პილასტრი (იტალ. pilastro < ლათ. pila - სვეტი, ბოძი) — გეგმით სწორკუთხა, ბრტყელი, ვერტიკალური შვერილი კედელსა ან ბოძზე. იმეორებს ორდერული სვეტის ყველა ნაწილსა და პროპორციას, მაგრამ მისგან განსხვავებით არ აქვს ენტაზისი. პილასტრს ფართოდ იყენებენ ორდერულ არქიტექტურაში, როგორც კედლის დამანაწვრებელ დეკორატიულ ელემენტს. ზოგჯერ პილასტრი კონსტრუქციულად ამაგრებს კედელს. ქართული საბჭოთა ენციკლოპედია, ტ. 8, თბ., 1984. — გვ. 62.
რომან გიუტაშვილი

რომან ივანეს ძე გიუტაშვილი (დ. 11 აპრილი, 1937, თბილისი) — ქართველი სპორტსმენი (მთამსვლელი), ევერესტის დამლაშქრავი პირველი ქართველი ალპინისტი. დაამთავრა საქართველოს პოლიტექნიკური ინსტიტუტი 1960 წელს. მონაწილეობდა არაერთ ექსპედიციაში (მათ შორის მიხეილ ხერგიანთან ერთად) როგორც მაშველი და ინსტრუქტორი. საერთაშორისო ექსპედიციის შემადგენლობასთან ერთად (10 სექტემბერი, 1991) დალაშქრა ევერესტი (მეწყვილე დანიელ მაზური, აშშ). გიუტაშვილი იყო პირველი ქართველი მთამსვლელი, რომელიც ევერესტის მწვერვალზე ავიდა (აიტანა საქართველოს სახელმწიფო დროშა), მსოფლიოში კი 394-ე. მრავალჯერ დალაშქრა კომუნიზმის (1998 წლიდან ისმაილ სამანის), ლენინისა (2006 წლიდან იბნ-სინას) და კორჟენევსკაიას პიკები. არის მრავალი ასვლის ხელმძღვანელი ტიან-შანსა და პამირის მთებში. მინიჭებული ჰქონდა საბჭოთა კავშირის სპორტის ოსტატის წოდება (1966) და „თოვლის ჯიქის“ საპატიო ტიტული (1989). 1990-იანი წლებიდან ცხოვრობს მოსკოვში. არჩეული იყო რუსეთის ალპინიზმის ფედერაციის საკვალიფიკაციო კომისიის მუდმივ წევრად. ენციკლოპედია „საქართველო“, ტ. 2, თბ., 2012. — გვ. 38. რომან გიუტაშვილი — საქართველოს ბიოგრაფიული ლექსიკონი კარიერა ფრაზებში: რომან გიუტაშვილი (ლაშა გოდუაძე სპეციალურად msy.gov.ge-სთვის). საქართველოს სპორტის და ახალგაზრდობის საქმეთა სამინისტრო. ნანახია 26–10–2018.
პორტიკი

პორტიკი (ლათ. porticus) — საყრდენი სვეტებით და თაღებით შექმნილი, სამი მხრიდან გახსნილი ნაგებობა. ჩვეულებრივ კეთდება მთავარი შესასვლელის წინ. კარიბჭე ქართული საბჭოთა ენციკლოპედია, ტ. 8, თბ., 1984. — გვ. 164.
ბაიმლი (ზარდაბი)

ბაიმლი (აზერ. Bəyimli) — სოფელი აზერბაიჯანში, არანის რეგიონში, ზარდაბის რაიონში. მოსახლეობის რაოდენობა — 830 კაცი. ბაიმლი GEOnet სახელების სერვერზე
ჯონი ბაკლენდი

ჯონათან მარკ ბაკლენდი (დ. 11 სექტემბერი 1977) — ბრიტანული როკ-ჯგუფ Coldplay-ს წამყვანი გიტარისტი. ბაკლენდი ლონდონში დაიბადა და იქ ოთხ წლამდე ცხოვრობდა. თუმცა, შემდეგ პენტიმვინშ, ჩრდილოეთ უელსი გადავიდა. ის სცენაზე გასვლისთვის მისი უფროსი ძმის მიერ იქნა წახალისებული, რომელიც My Bloody Valentine-ის დიდი ფანი იყო. გიტარაზე დაკვრა მან თორმეტი წლისამ დაიწყო. ბაკლენდი ბაკლენდი ელანის სკოლაში დადიოდა უელსის ქალაქ მოულდში, და მათემატიკის და ასტრონომიის სწავლას აპირებდა. ამისთვის წავიდა ის ლონდონის საუნივერსიტეტო კოლეჯში, სადაც შეხვდა კიდეც თავის მომავალ მეგობრებს ჯგუფიდან და ჩამოაყალიბა Coldplay. Coldplay.com
უილ ჩემპიონი

უილიამ ჩემპიონი (დ. 31 ივლისი 1978) — ინგლისელი მუსიკოსი, ჯგუფ Coldplay-ს დრამერი. დაიბადა ქალაქ საუთჰემპტონში, დიდ ბრიტანეთში. მამამისი, ტიმოტი ჩემპიონი, საუთჰემპტონის უნივერსიტეტში არის პროფესორი არქეოლოგიის დარგში. Coldplay.com
რჟეჟი

რჟეჟი (ჩეხ.: Řež) — ფართე ტერიტორიაზე გაშლილი სოფლის ტიპის დასახლება ვლტავის რკალზე და მის მარჯვენა ნაპირზე, დაახლ. 12 კმ ჩრდილოეთით პრაღიდან, ცენტრალური ბოჰემიის მხარეში, პრაღა-ვიხოდის რაიონში (პრაღა-აღმოსავლეთი), ეკუთვნის ჰუსინეცის თემს. ჰუსინეცი და რჟეჟი ერთად ქმნიან ერთიან საკადასტრო ერთეულს ჰუსინეცი რჟეჟთან, სოფელი ჰუსინეცი მდებარეობს იგივე განაშენიანების სარტყელში, რჟეჟიდან აღმოსავლეთით. სოფელ ჰუსინეცის განაშენიანების დიდი ნაწილი და მისი გამგეობა მდებარეობს რჟეჟის ტერიტორიაზე. სოფლის ჩრდილოეთ ნაწილში მდებარეობს ÚJV Řež-ის ტერიტორია, სადაც განთავსებულია სხვადასხვა ფირმები, რჟეჟის კვლევითი ინსტიტუტი და ჩეხეთის ბირთვული ფიზიკის ინსტიტუტი. რჟეჟში არის ფოსტა და წმ. ვაცლავის ეკლესია.
საჰლე-ვორკ ზევდე

საჰლე-ვორკ ზევდე (ამჰ. ሳህለወርቅ ዘውዴ; დ. 21 თებერვალი, 1950, ადის-აბება, ეთიოპია) — ეთიოპიელი დიპლომატი და პოლიტიკური მოღვაწე. ეთიოპიის მე-4 პრეზიდენტი 2018 წლის 25 ოქტომბრიდან. პირველი ქალი ეთიოპიაში, რომელმაც აღნიშნული თანამდებობა დაიკავა. პრეზიდენტად აირჩია ეთიოპიის პარლამენტმა 2018 წლის 25 ოქტომბერს. ზევდე მანამდე მუშაობდა დიპლომატად და იყო გაეროს გენერალური მდივნის ანტონიუ გუტერეშის სპეციალური წარმომადგენელი აფრიკის კავშირში, გაეროს გენერალური მდივნის მოადგილე აფრიკის საკითხებში. საჰლე-ვორკ ზევდე სწავლობდა ბუნების მეცნიერებებს მონპელიეს უნივერსიტეტში (საფრანგეთი). იგი თავისუფლად საუბრობს ამჰარულ, ფრანგულ და ინგლისურ ენებზე. საჰლე-ვორკ ზევდე არის ეთიოპიის დიპლომატიური სამახურის ვეტერანი. იგი 1989-1993 წლებში მუშაობდა სენეგალში ელჩად, რომლის აკრედიტაციაც ვრცელდებოდა მალის, კაბო-ვერდეს, გვინეა-ბისაუს, გამბიისა და გვინეის ტერიტორიაზე. 1993 წლიდან 2002 წლამდე იგი იყო ეთიოპიის ელჩი ჯიბუტიში და განვითარების საკითხებში სამთავრობოთაშორისო ორგანოს მუდმივი წარმომადგენელი. მოგვიანებით იგი მუშაობდა საფრანგეთში ელჩად, იუნესკოში მუდმივ წარმომადგენლად. 2002-2006 წლებში იყო ელჩი ტუნისში და მაროკოში. საჰლე-ვორკე ზევდე მუშაობდა გაეროში სპეციალურ წარმომადგენლად და ხელმძღვანელობდა გაეროს გაერთიანებულ წარმომადგენლობას ცენტრალური აფრიკის რესპუბლიკაში, სადაც ის ქალთა უფლებების დაცვისათვის იბრძოდა . მოგვიანებით მას ასევე ეკავა მთელი რიგი მაღალი თანამდებობები, მათ შორის ეთიოპიის მუდმივი წარმომადგენელი იყო აფრიკის კავშირში და გაეროს ეკონომიკურ კომისიაში აფრიკისათვის, ასევე მუშაობდა ეთიოპიის საგარეო საქმეთა სამინისტროში აფრიკის საქმეთა გენერალურ დირექტორად. 2011 წელს იგი გაეროს გენერალურმა მდივანმა პან გი მუნმა დანიშნა გაეროს ნაირობის განყოფილების გენერალურ დირექტორად. იგი იყო პირველი ადამიანი, რომელმაც დაიკავა გენერალური მდივნის მოადგილის თანამდებობა. 2018 წლის 25 ოქტომბერს აირჩიეს ეთიოპიის პრეზიდენტად და გახდა პირველი ქალი ამ თანამდებობაზე. ↑ „Ethiopia elects 1st female president; 'sets the standard'“. AP NEWS. 2018-10-26. ციტირების თარიღი: 2018-10-26. ↑ https://www.bbc.com/news/world-africa-45976620#share-tools ↑ Secretary-General Appoints Sahlework Zewde of Ethiopia his Special Representative, Head of United Nations Office to African Union United Nations, press release of June 27, 2018. ↑ Sahle-Work Zewde poised to be Ethiopia's first female president. ციტირების თარიღი: 25 October 2018 ↑ Ethiopia appoints career diplomat Sahle-Work Zewde as Africa's only female president. დაარქივებულია ორიგინალიდან — 16 ივნისი 2020. ციტირების თარიღი: 25 October 2018
Me & the Rhythm

"Me & the Rhythm" არის ამერიკელი მომღერლის სელენა გომესის სიმღერა მეორე სტუდიური ალბომიდან Revival (2015). ის გამოვიდა 2015 წლის ორ ოქტომბერს, ციფრულ გადმოსაწერ პლატფორმებზე, როგორც ალბომის პირველი სარეკლამო სიმღერა. სიმღერა დაწერა გომესმა, ჯული მიშელმა, ჯასტინ ტრანტერმა, ხოლო მისი პროდიუსერები არიან რობინ ფრედრიკსონი და მეთიას ლარსონი, ცნობილი როგორც Mattman & Robin. "Me & the Rhythm" იყო, ბოლო სიმღერა რომელიც ჩაიწერა Revivalისთვის, როდესაც გომესმა გადაწყვიტა უფრო მეტი ემუშავა მიშელთან და ტრანტერთან. გომესი ტრეკს თავის საყვარელ სიმღერას უწოდებს ალბომიდან. "Me & the Rhythm" არის დისკო, საცეკვაო, R&B და სინთპოპ სიმღერა, მისი პროდუქტი შეიცავს დრამისა და Deep houseის ბითებს და ელემენტებს. ტექსტის მიხედვით სიმღერა ეძღვნება საკუთარი თავის დაკარგვას ცეკვის დროს და საცეკვაო მოედანზე ყოფნისას თავისუფლებას, იმ მომენტში. "Me & the Rhythm"-მა დადებითი შეფასებები დაიმსახურა კრიტიკოსებისგან, რომელთაც გომესის ცხელი ვოკალი და ვინტაჟური დისკოს ელემენტები მოეწონათ. Me & the Rhythm-ის პრომოს ხელი შეუწყო სელენა გომესის პერფორმანსმა, რომელიც შედგა The Today Showზე, სადაც მან ასევე შეასრულა Come & Get It და სხვა ჰიტები თავისი ალბომიდან. სიმღერა შეტანილია იყო Revival World Tour-ის სეთლისტი, რომელიც გაიმართა 2016 წელს. როცა სიმღერა გამოვიდა, როგორც სარეკლამო სინგლი, მან დაიკავა 57-ე პოზიცია კანადის ცხელ ასეულში. ამავე დროს მან ვერ დაიკავა პოზიცია ბილბორდის ცხელ ასეულში (მთავარ ჩარტში), მაგრამ ის ჩარტირებდა Bubbling Under Hot 100ში მეექვსე პოზიციაზე. 10 ოქტომბერს, 2015 წელს, იგი დებიუტირდა 165-ე პოზიციაში საფრანგეთის სინგლების ჩარტში, საბოლოოდ კი დაიკავა 143-ე პოზიცია. ჩეხეთში სინგლი ციფრული სინგლების ტოპ 100ში იკავებდა 83-ე პოზიციას, ცოლო სლოვაკეთში ამავე ჩარტში იკავებდა 68-ე პოზიციას. ↑ Lindner, Emilee (October 12, 2015). „Watch Selena Gomez Be The 'Boss' In 'Today' Show Performance“. MTV News. Viacom. დაარქივებულია ორიგინალიდან — დეკემბერი 1, 2020. ციტირების თარიღი: February 9, 2016. ↑ Chaffey, Jesse. (August 12, 2016) Selena Gomez at Brisbane Entertainment Centre. Scenestr. ციტირების თარიღი: July 7, 2017. ↑ "Selena Gomez – Chart history" Canadian Hot 100 - Selena Gomez. წაკითხვის თარიღი: October 13, 2015. ↑ "ČNS IFPI" (ჩეხურად). Hitparáda – Digital Top 100 Oficiální. IFPI Czech Republic. შენიშვნა: შეიყვანეთ 201546 ძიებაში. წაკითხვის თარიღი: November 25, 2015. ↑ "Lescharts.com – Selena Gomez – Me & The Rhythm" (ფრანგულად). Les classement single. წაკითხვის თარიღი: October 18, 2015. ↑ "SNS IFPI" (სლოვაკურად). Hitparáda – Singles Digital Top 100 Oficiálna. IFPI Czech Republic. შენიშვნა: შეიყვანეთ 201546 ძიებაში. წაკითხვის თარიღი: November 25, 2015. ↑ Chart Search – Selena Gomez. Bubbling Under Hot 100 Singles for Selena Gomez. დაარქივებულია ორიგინალიდან — მაისი 11, 2017. ციტირების თარიღი: November 1, 2015.
გლეხთა კომიტეტები

გლეხთა კომიტეტები — გლეხთა მასობრივი ორგანიზაციები რუსეთის 1905–1907 წლების რევოლუციის დროს. გლეხთა პირველი კომიტეტი საქართველოში ჩამოყალიბდა გურიაში, ოზურგეთის მაზრაში 1903 ზაფხულში. თავდაპირველად ისინი ფარულად მუშაობდნენ, ზოგიერთ სოფელში ბოიკოტსაც უცხადებდნენ სამღვდელოებასა და მთავრობის დაწესებულებებს. 1904 იანვარში 43 გურიის სოციალ-დემოკრატიული ორგანიზაციების II კონფერენციამ მოიწონა რუსეთის სოციალ-დემოკრატიული მუშათა პარტიის (რსდმპ) II ყრილობის გადაწყვეტილებები. ბრძოლის მთავარ ფორმად აღიარა ბოიკოტი, რომელიც სოფლად უშუალოდ გლეხთა კომიტეტებს უნდა განეხორციელებინათ. ერთ-ერთ მთავარ საბრძოლო ამოცანად კონფერენციამ წამოაყენა სახელმწიფო და მემამულეთა მიწების ხელში ჩაგდება რევოლუციური გზით. 1904 წლის გურიის თითქმის ყველა სოფლის გლეხობამ ბოიკოტი გამოუცხადა მთავრობის დაწესებულებებს, მემამულეებს, სამღვდელოებას, წლის ბოლოს პარალიზებული იყო მაზრის მთელი ხელისუფლება. საზოგადოებრივი ცხოვრების ყველა საკითხს გლეხთა კომიტეტები წყვეტდნენ. ზოგიერთ სოფელში მოქმედებდა შეიარაღებული „წითელი რაზმები“. მემამულეთა ნაწილი თავს ან ოზურგეთს აფარებდა, ან ქუთაისს. 1904 წლის ბოლოს გლეხთა კომიტეტები, სახალხო სასამართლოები და „წითელი რაზმები“ შეიქმნა სენაკის მაზრის ზოგიერთ სოფელშიც. პეტერბურგის 1905 წლის 9 იანვრის სისხლიანი ამბების შემდეგ გლეხთა კომიტეტები საქართველოს სხვა მაზრებშიც დაარსდა. 1904 წლის ბოლოსა და 1905 იანვარ-მარტში მრავალი გლეხთა კომიტეტი ითხოვდა მემამულეთა მთელი მიწების კონფისკაციასაც და ზოგჯერ მიზანსაც აღწევდა. დეკემბრის შეიარაღებული აჯანყების დროს საქართველოში წარმოიშვა პატარ-პატარა „რესპუბლიკები“ (სენაკის, გორის, გურიის და სხვ.), რომელთა სათავეში გლეხთა კომიტეტები იდგნენ. გლეხთა კომიტეტები ქმნიდნენ საკუთარ ადმინისტრაციას, „წითელ რაზმებს“, სასამართლოებს, იარაღის სახელოსნოებს, სტამბებს, განაგებდნენ სასკოლო განათლებას, აწესებდნენ გადასახადებს, ფასებს და ა. შ. შეიარაღებული აჯანყების დამარცხების შემდეგ გლეხთა კომიტეტებმა არსებობა შეწყვიტეს. ჯამბურია გ., ენციკლოპედია „საქართველო“, ტ. 2, თბ., 2012. — გვ. 41-42.
გლოსოლალიები

გლოსოლალიები (ძვ. ბერძნ. γλῶσσα [glōssa] — „ენა“ და λᾰλέω [laliá] — „ლაყბობა, ფუჭსიტყვაობა“) — მუსიკაში შინაარსმოკლებული (ან შინაარსდაკარგული) სიტყვები და მარცვლები, რომლებზედაც ხდება გამღერება. გლოსოლალია ასევე აღნიშნავს ზოგიერთ ქრისტიანულ მიმდინარეობასა და სხვა რელიგიაში გავრცელებულ მისტიკურ რიტუალს, რომელშიც მონაწილეები თითქოს მათთვის მანამდე უცნობ ენებზე მეტყველებენ. გლოსოლალიები ხშირია ქართულ ხალხურ მუსიკალურ ნაწარმოებებში („ვოდელია“, „ვარალო“, „არუდილა“, „ჰარუდილა“, „რიმტირი“, „აბარერა“, „ვაჰე“, „არალე“ და ა.შ.). გლოსოლალიებს განსაკუთრებით ხშირად იყენებენ მრავალხმიან სიმღერებში რეფრენისა და მისამღერის სახით. გურულ პოლიფონიურ სიმღერებში კი ბანი და მაღალი ხმა თითქმის მთლიანად გლოსოლალიებს ემყარება. თავისებური გლოსოლალიებს ახასიათებს კრიმანჭულს, გამყივანს, ბანს. ზოგიერთი ქართული ხალხური სიმღერა მთლიანად გლოსოლალიებზეა აგებული (სვანური „შინა ვორგილი“, „გურული ღიღინი“, „აბადელია“ და სხვ.). გლოსოლალიებში შეიძლება შემორჩენილი იყოს უძველესი დროის ტერმინები; მაგ., ურარტული წარმოშობის სიტყვები ნავარაუდებია „არალეს“ რეფრენში: არალე ღვთაების სახელია; „ივრი არალე“ – „ღმერთო არალე“, „თარი არალე“ – „დიდი არალე“, „არი არალე“ – „მომეც წყალობა.არალე“. ქართულ ზეპირსიტყვიერებაში გლოსოლალიებს „გაქვავებული გამოთქმები“ ეწოდება. გლოსოლალია, როგორც თითქოსდა უცხო ენაზე საუბრის ფენომენი ან ლოცვის დროს ექსტაზში წარმოთქმული უაზრო სიტყვები („განყოფა ენათა“), გვხვდება ზოგიერთ რელიგიურ რიტუალში. ანტიკურ ხანაში ცნობილია ძველ საბერძნეთში. ლოცვის დროს უცხო ენაზე მეტყველების ნიმუშები გვხვდება ასევე ებრაულ ბიბლიაში. „ახალი აღთქმაში“ გლოსოლალიის მაგალითია სულიწმიდის გარდამოსვლის შემდეგ მოციქულთა სხვადასხვა ენაზე ამეტყველება. თანამედროვე რელიგიებს შორის გლოსოლალია განსაკუთრებით მნიშვნელოვანი რიტუალია ორმოცდაათიანელთა ეკლესიის და ე.წ. „ქარიზმატული“ ქრისტიანობის პრაქტიკაში. ჟორდანია ი., ენციკლოპედია „საქართველო“, ტ. 2, თბ., 2012. — გვ. 49. ↑ Glossolalia. Encyclopædia Britannica. ნანახია 27-10-2018.
გმირი

გმირი — ფიზიკური და სულიერი ღირსებებით გამორჩეული პიროვნება, მიახლოებითი შესატყვისი ბერძნულ-ლათინური ცნებისა hērōs. „ქართლის ცხოვრებაში“ გმირებად იწოდებიან ქართველ და კავკასიელ სხვა ხალხთა ეპონიმები: თარგამოსი, ქართლოსი, ჰაოსი და მათი შთამომავლები. გმირად იწოდებიან აგრეთვე ბიბლიური პერსონაჟი ნებროთი („მსგავსი ნებროთ გმირისა გამოგაჩინა წინამძღურად ჩუენდა“), სპარსთა მითიური მეფე ფერეიდუნი (აფრიდონი; „და გამოჩნდა ნათესავთა შორის ნებროთისთა კაცი ერთი გმირი, რომლისა სახელი აფრიდონ“), ქართველთა მეფე თრდატი („ეკლესია დიდი აღაშენა თრდატ ზურგითა თჳსითა, რამეთუ იყო იგი გმირი“). საქართველოს მთის დიალექტებში (განსაკუთრებით, ხევსურულში) გმირს „მოძალადის“, „მძლავრის“ მნიშვნელობა აქვს. შესაძლებელია ეს დაკავშირებული იყოს სიტყვა „გმირის“ სავარაუდო წარმომავლობასთან ერთ-ერთი სკვითურ-სარმატული ტომის კიმერიელების სახელისგან. ძვ. წ. VIII საუკუნის ასურულ წყაროებში მათი სახელწოდებაა „გიმირრაია“, ანუ გიმირელები. კიკნაძე, ზ., ენციკლოპედია „საქართველო“, ტ. 2, თბ., 2012. — გვ. 50.
ჯეონგჯონგი, კორეის იმპერატორი

ჯეონგჯონგი, ნამდვილი სახელი იი ბანგ-გვა, ხოლო შეცვლილი სახელი იი გიონგი (დ. 18 ივლისი, 1357 — გ. 15 ოქტომბერი, 1414) — ჩოსონის დინასტიის მეორე მეფე და მეორე ვაჟი მეფე თაეჯოსი . დაიბადა 1357 წლის 18 ივლისს. იგი იყო მამაცი, გენიალური და გონიერი ადამიანი. ჯეონგჯონგი ჯერ კიდევ პატარა ასაკში დაჰყვებოდა მამას ლაშქრობებში. 1392 წელს როდესაც თაეჯო გორიოს ტახტზე ავიდა, ჯეონგჯონგი გახდა პრინცი. მეფე თაეჯოს ჰყავდა ორი ცოლი, პირველი ცოლისგან მას ექვსი შვილი, მათ შორის ჯეონგჯონგი ჰყავდა, ხოლო მეორე ცოლისგან ორი შვილი. მეფე ყველაზე მეტად პატარა შვილს ანიჭებდა პრიორიტეტს, მაგრამ იი ბანგ ვონმა გამოუცხადა მამას რომ იგი არ იყო ქვეყნის მართვისთვის მზად, ამიტომ მან ტახტი დაუთმო ყველაზე უფროს ძმას ჯეონგჯონგს.თაეჯო დათანხმდა მის შემოთავაზებას და ტახტზე აიყვანა ი ბანგ-გვა, მომავალი ჯეონგჯონგი 1399 წელს. მომავალ წელს კი მან კაპიტალი გადაიტანა ძველ გორიოში.გარკვეული წლების შემდეგ მეფე ჯეონგჯონგსა და მის პატარა ძმას იი ბანგ ვონს შორის კონფლიქტი დიდ დაპირისპირებაში გადაიზარდა. მაგრამ მეფე ჯეონგჯონგმა იმის გამო რომ თავის დროზე ტახტი, მას იი ბანგ ვონმა დაუთმო, გადადგომა ამჯობინა. იგი გარდაიცვალა 1414 წელს და მისი კრემაცია მოდხა კოსონთან ახლოს. სრული სახელია მეფე ჯეონგჯონგ გონგჯონგ უიმუნ ჯანგმუ ონინ სუნჰიო, კორეის უდიდებულესობა. კორეის ისტორია ჯოსონი (დინასტია)